24
Go Fo Meet Da Awesome King
One David kine Song Fo God
1 ✡Da One In Charge, he own
Da whole world an eryting dea.
He own da land
An all da peopo dat live dea.
2 He wen make da world stay solid
Ova da ocean,
He wen set um up
Ova da currents
Dat run undaneat.
3 Da peopo tell: “Wat kine peopo
Get da right
Fo go up da mountain
Wea Da One In Charge live?
Wat kine peopo get da right
Fo stan inside his spesho Temple?”
4 ✡Da prieses tell: “Ony da kine peopo
Dat do good an tink good can go dea,
Jalike dey get clean hands
An stay clean inside.
Da ones dat no like show
Love an respeck
Fo da wase time kine idol gods,
An wen dey make one promise,
Dey no bulai bout him.
5 Fo dat kine peopo, Da One In Charge
Goin make eryting
Come good fo dem.
God goin tell dey wen do da right ting
An he goin get um outa trouble.
6 Dey da kine peopo dat like go
In front God,
Da kine peopo dat like stay
Nea da God Jacob wen pray to.”
(Time out fo da music.)
7 Da peopo tell:
“Open up da Temple gates!
Da doors dat stay from befo time,
Open um!
Da awesome King, he like go inside!”
8 Da prieses tell:
“Dat awesome King, who him?”
Da peopo tell:
“Az Da One In Charge!
An he strong an know how fo fight.
Az Da One In Charge!
He know how fo win da war.”
9 “Open up da Temple gates!
Da doors dat stay from befo time,
Open um!
Da awesome King, he like go inside!”
10 Da prieses tell:
“Dat awesome King, who him?”
Da peopo tell:
“Az Da One In Charge,
Da God Ova All Da Armies,
Him, he da awesome King!”
(Time out fo da music.)
✡ 24:1 24:1: 1Cor 10:26 ✡ 24:4 24:4: Matt 5:8