9
Jesus An Da Guy Dat No Can Move
(Mark 2:1-12; Luke 5:17-26)
1 Jesus go inside da boat fo go back da odda side a da lake, an he come by da town wea he live. 2 Had some guys dat bring one guy on top one mat fo go by Jesus. Da guy, he no can move, notting. Jesus see dat, an he figga, “Cuz dese guys trus me fo real kine, I goin make dea fren come good!” Den he tell da sick guy, “Eh, you, come strong! You know all da kine bad stuff you wen do? I tell you now, da shame fo all dat, pau awready!” 3 But get some teacha guys dea dat teach da Rules From God. Dey tink, “Dis guy talk bad bout God!”
4 But Jesus know wat dey tink. He tell, “How come you guys tink bad kine stuff lidat? 5-6 I like show proof to you guys, dat I da Guy Dass fo Real, an I get da right inside dis world fo let peopo go an hemo da shame dat dey get fo da bad kine stuff dey wen do. But, easy fo talk bout hemo da shame—anybody can talk lidat. But not easy fo do um. Same ting, easy fo tell one sick guy dat no can move, ‘Eh, stan up an move aroun!’—anybody can talk lidat. But not easy fo do um. But now, I goin show proof to you guys—I goin make dis sick guy come strong.”
Dass why he tell da guy, “Eh, get up! Take yoa mat an go home awready!” 7 Right den an dea, da guy get up an go home. 8 All da peopo see dat, an dey come real sked. An dey tell how awesome God stay, cuz he da kine God dat give peopo dat kine powa.
Jesus Tell Matthew “Be My Guy!”
(Mark 2:13-17; Luke 5:27-32; Hosea 6:6)
9 Den Jesus go way from dea. He spock one guy name Matthew, dat stay inside da tax place fo colleck money fo da govmen. Jesus tell um, “Go come wit me! Be one a my guys!” Den Matthew get up, an go wit him.
10 ✡Dat time Jesus go Matthew house fo eat. Plenny tax guys an odda kine peopo dat get one bad rep jalike dem wen sit down fo eat wit Jesus an his guys. 11 Da Pharisee guys see dat, an dey tell Jesus guys, “Yoa teacha, how come he stay eat wit da tax guys an odda kine peopo dat get one bad rep jalike dem?”
12 Jesus hear dat, an he tell um, “Da guys dat not sick no need docta, ony da sick guys need docta. 13 ✡Go figga wat Hosea, da guy dat talk fo God, wen tell befo time, ‘I like my peopo give chance to each odda. Dat mo betta den jus make one sacrifice inside da temple.’ Dass wat God tell. But me, I neva come fo tell da guys dat erytime do wat God tell um fo do, fo come my guys, but I wen come fo da peopo dat get one bad rep.”
How Come Jesus Guys No Skip Food
Fo Dem Pray?
(Mark 2:18-23; Luke 5:33-39)
14 Had guys John Da Baptiza Guy was dea teacha. Dey come by Jesus, an tell him, “How come us guys skip food wen us pray, an da Pharisee guys skip food wen dey pray, but da guys you stay teach, dey no skip food, but still yet dey pray?”
15 Jesus tell um, “Wat you tink? You go one wedding an make sad face an cry wen da guy dat stay get married stay dea? No way! Bumbye, da time goin come wen dey goin take away da guy dat stay get married, an den, dat time, his frenz goin skip food.
No Mix Da Ol Kine Teaching Wit Da New Kine Teaching
16 “Fo fix up one ol puka clothes, you no goin take one new piece cloth dat no shrink yet fo cova da puka. You do dat, den wen you go wash um, da new piece goin shrink an make one mo big puka, an you make da ol clothes mo worse. 17 Same ting, you no goin put grape juice fo make wine inside one ol kine ledda bag an close um fo let um ferment. You do dat, da new wine goin ferment an bus da ol wine bag, an da wine goin spill out. Da ol ledda no good no moa. Mo betta, you put da grape juice inside one new kine ledda bag. Den da wine an da bag goin stay good.”
One Leada Guy Girl An One Wahine
(Mark 5:21-43; Luke 8:40-56)
18 Wen he stay tell dat, one leada guy go dea an go down in front Jesus, an tell, “My girl jus mahke. Try come an put yoa hand on top her. Den she goin come back alive.”
19 Jesus go wit him, an da guys he stay teach go too. 20-21 An you know wat? Ova dea, had one wahine dat stay bleed twelve year. She figga, “If I ony touch Jesus clotheses, I know I goin come good.” Dass why she go behind Jesus, an touch his clotheses.
22 Jesus turn aroun, an spock her behind him, an he tell, “Sistah, come strong! You trus me, dass why you come good awready.” An right den an dea she come good.
23 Wen Jesus come nea da leada guy house, he see da guys stay playing funeral kine music. Erybody stay make big noise an stay crying plenny. 24 He tell um, “Erybody go way! Da girl neva mahke, she ony stay sleeping.” But da peopo make fun a him. 25 He sen um all outside. Den he go inside, an hold da girl hand, an she come back alive. 26 Da peopo all ova da place ova dea hear bout dis.
Jesus Make Two Blind Guys See
27 Jesus go way from dea. Had two blind guys go behind Jesus an yell, “Hui! Dey call you Da Guy From King David Ohana! Feel pity fo us an give us chance!”
28 Wen Jesus go inside his house, da blind guys go inside dea too. Jesus tell um, “Fo real kine, you guys trus me, az why I goin make you guys see?”
Dey tell him, “Yeah, Boss.”
29 Den he touch dea eyes an tell, “Da way you guys trus me, dass how goin be.” 30 An right den an dea dey can see. Den Jesus tell um strait, “You guys betta not tell nobody notting bout dis.” 31 But dey go all ova da place an tell erybody.
Jesus Make One Guy
Dat No Can Talk Come Good
32 Da guys dat was blind befo go way from dea. An you know wat? Odda guys bring one guy by Jesus. Had one bad kine spirit dat take ova him, dass why da guy no can talk. 33 Jesus make da bad kine spirit no bodda da guy no moa, an den da guy can talk. All da peopo, dat blow dea mind. Dey tell, “Us Israel peopo neva see dis kine stuff happen befo!” 34 ✡But da Pharisee guys stay tell, “Dis buggah stay tight wit da Devil, da leada guy fo da bad kine spirits. Dass why he can make da bad kine spirits let go da peopo!”
Jesus Feel Pity Fo Da Peopo
35 ✡Jesus go aroun all da big an small towns, an he teach inside da Jew churches. He teach da Good Kine Stuff bout how fo get God fo come dea King, an he make all da sick guys an da guys dat not strong come good. 36 ✡Wen he see all da peopo, he get love an aloha an pity fo dem, cuz dey all wore out inside an no can do notting cuz a dat. Dey jalike da sheeps dat no mo one sheep guy fo take kea dem.
37 ✡So den he tell his guys, “Da peopo jalike da crop. Get plenny crop fo harves, but no mo enuff worka guys fo do um. 38 Dass why you guys gotta tell da boss guy dat own da crop fo sen da worka guys fo harves um.”
✡ 9:10 9:10: Luke 15:1-2 ✡ 9:13 9:13 a: Matt 12:7; Hos 6:6 ✡ 9:34 9:34: Matt 10:25; 12:24; Mark 3:22; Luke 11:15 ✡ 9:35 9:35: Matt 4:23; Mark 1:39; Luke 4:44 ✡ 9:36 9:36: Census 27:17; 1Kings 22:17; 2Rec 18:16; Ezek 34:5; Mark 6:34 ✡ 9:37 9:37: Luke 10:2