21
Dey Wipe Out Da Arad Land
1 ✡Da king fo da Canaan peopo Arad side dat live inside da Negev Boonies hear dat da Israel peopo stay come by da road dat go thru Atarim. So him an his guys go afta da Israel peopo, an catch some a dem an make dem prisonas. 2 Den da Israel peopo make dis strong promise to Da One In Charge, fo erybody know dat dey goin do um: “If az fo real dat you let us win ova dese guys, we goin wipe out dea towns to da max, jalike dey one sacrifice fo you.” 3 Da One In Charge lissen wat da Israel peopo tell, an let dem win ova da Canaan peopo. Dey wipe out dem an dea towns to da max, jalike dey one sacrifice. So dey call da place Hormah, dat mean Wipe Out Fo God.
Da Bronze Snake
4 ✡Dey go from Mount Hor by da road to da Red Sea, fo go aroun Edom. But da peopo come huhu wen dey going, cuz dey no like wait. 5 ✡Dey grumble bout God an Moses. Dey tell, “How come you bring us guys outa Egypt? Fo make us mahke inside da boonies, o wat?! No mo bread! No mo watta! An us hate dis no good kine manna food!”
6 Den Da One In Charge sen poison kine snakes by dem. Dea poison, sore jalike da fire. Dey bite da peopo, an plenny Israel peopo mahke. 7 Da peopo come by Moses, an tell, “Us wen do bad kine stuff wen we grumble bout Da One In Charge an about you. Try aks Da One In Charge fo make da snakes go way from us guys.” So Moses pray fo da peopo.
8 Da One In Charge tell Moses, “Make one ting dat look jalike one poison kine snake, an put um on top one high pos. Wen da snakes bite somebody, da peopo can look da snake statue on top da pos, an goin stay alive.” 9 ✡So Moses make one bronze metal snake, an put um up on top one high pos. Den wen one snake bite somebody, da guy look da bronze snake statue, an dey goin stay alive.
Dey Go Moab Side
10 Da Israel peopo leave dat place an make camp Obot side. 11 From Obot, dey go make camp Iye-Abarim, inside da boonies da east side a da Moab land wea da sun come up. 12 From dea dey go make camp inside da Zered Gulch. 13 Dey go from dea make camp da odda side a da Arnon Riva, dat stay inside da boonies dat go all da way inside da Amor peopo land. Da Arnon Riva go by da edge a da Moab land, wit Moab one side an da Amor peopo da odda side. 14 Az why da Book Bout Da Wars Fo Da One In Charge tell:
“Waheb inside Sufah an da gulches,
Da Arnon Riva,
15 An da cliff in da small gulches dat go nea da town dey call Ar,
Wea can look down an see da edge a da Moab land.”
16 From dea dey go Beer side. Dass da well fo watta wea Da One In Charge tell Moses, “Tell da peopo come togedda. I goin give dem watta.”
17 Den da Israel peopo sing dis song:
“Go come up! Let da well bring up watta!
Sing bout um!
18 Sing bout da puka dat da prince guys wen dig.
An da alii fo da peopo wen make um
Wit da sticks dat show dey da leada guys
An wit dea sticks fo walk.”
Den da peopo go from da boonies to Mattanah, 19 an from Mattanah to Nahaliel, from Nahaliel to Bamot, 20 an from Bamot to da part a Moab wea get da top a da Pisgah Range, wea da land you can see az ony wase land.
Dey Win Ova Sihon An Og
(Rules Secon Time 29:7; 31:4; Songs 135:11; 136:19-20)
21 Da Israel peopo sen messenja guys by Sihon, da king fo da Amor peopo, fo tell him: 22 “Let us go pass thru yoa land. We no goin go inside no wheat field o grape field, o drink watta from yoa pukas. We goin go by da king highway till we go pass yoa land.”
23 But Sihon no let da Israel peopo pass thru his land. He bring his whole army togedda, an go out inside da boonies fo fight da Israel guys. Wen da Amor guys come Jahaz town, dey fight wit da Israel guys. 24 But da Israel guys kill Sihon wit swords, an take ova his land from da Arnon Riva to da Jabbok Riva. But dey go ony to da edge a da Ammon land, cuz da Ammon peopo strong an no let nobody come inside dea land. 25 Da Israel guys take ova all da Amor towns, an stay dea—Heshbon an all da small towns aroun um. 26 Heshbon, dass da main town wea Sihon stay da king fo da Amor peopo. Befo time Sihon wen fight da Moab king, an take away all his land to da Arnon Riva.
27 Az how come da poet guys tell:
“Go come by Heshbon
An build um one mo time.
Make Sihon big town new one mo time.
28 ✡Had fire go out from Heshbon,
One big fire come from Sihon big town.
Da fire burn up Ar, Moab side,
An da ones dat own da up country
Nea da Arnon Riva.
29 Bummahs! You Moab peopo!
You peopo dat pray to da god Kemosh,
You come wipe out awready!
Da Moab king, his boys run away,
An his girls come prisonas.
Sihon take um.
He one king guy fo da Amor peopo.
30 “But us guys, we wipe out da Amor guys!
We wipe out Heshbon, an Dibon too!
We bus um up all da way to Nofah,
An go all da way to Medeba.”
31 So den, da Israel peopo live dea wea da Amor peopo wen live befo time.
32 Afta Moses sen spy guys Jazer side fo scope um out, da Israel peopo take ova da towns aroun dea, an take away da land from da Amor peopo dat stay ova dea. 33 Den dey turn fo go north side up da road dat go Bashan. Og, da king fo Bashan, an all his army go out fo fight dem by Edrei.
34 Da One In Charge tell Moses, “No sked Og dem, cuz I goin let you guys win ova dem an take ova dea land. Make to him jalike you guys wen do to Sihon, da king Heshbon side.”
35 So dey bus up Og, an his boys, an all his peopo. No mo nobody stay alive dea. An dey take ova his land.
✡ 21:1 21:1: Census 33:40 ✡ 21:4 21:4: Rules2 2:1 ✡ 21:5 21:5: 1Cor 10:9 ✡ 21:9 21:9: 2Kings 18:4; John 3:14 ✡ 21:28 21:28: Jer 48:45-46