21
Da New An Diffren Kine Earth An Sky
1 ✡Den, jalike one dream, I see one new kine earth an one new kine sky. Cuz da firs earth an da firs sky pau, an no mo ocean. 2 ✡An I see da new Jerusalem, da town dat stay spesho fo God, coming down from God in da sky, jalike one lady dat get nice dress, all ready fo wen she marry her husban. 3 ✡An I hear one loud voice coming from da throne dat tell,
“Now God make house wit da peopo.
He goin live wit dem.
Dey goin be his peopo,
An God goin stay dea wit dem fo real kine,
An be dea God.
4 ✡God goin wipe away all da tears from dea eye.
Nobody goin mahke no moa.
Nobody goin stay sad inside,
O cry, o suffa,
Cuz da way tings wen happen befo time,
All dat goin come pau!”
5 Da One dat sit on top da throne tell, “I stay make eryting all new.” Den he tell, “Write dis down, cuz wat I tell, dis true, an you can trus um.”
6 ✡Den he tell me, “Dass it! Eryting pau! Me, da One wen do all dese tings, from firs to las, A to Z. Whoeva stay thirsty, I goin give um watta fo drink from da puka fo da watta dat make peopo get life fo real kine, an no need pay. 7 ✡Whoeva fight an win ova da bad kine stuff, dey goin get all dat stuff. I goin be dea God, an dey goin be my kids.”
8 But da peopo dat no do notting cuz dey sked, da peopo dat no trus God, dat ack pilau kine, dat murda oddas, dat fool aroun somebody, dat do bad kahuna kine stuff, dat go down an pray to da idol kine gods, an erybody dat bulai somebody, dey goin go inside da lava lake dat stay burn wit sulfur. Dass wen dey mahke da secon time.
Da New Kine Jerusalem Town
9 Den, from da seven angel messenja guys dat get seven bowl full a da stuff dat goin make peopo suffa at da end a da world, one a da angel guys come by me. He tell, “Go come ova hea. I goin show you da ones dat goin stay tight wit God Bebe Sheep Guy foeva! Close, jalike wen one bride stay tight wit her husban!” 10 ✡Den God Spirit take charge a me, an da angel take me to one big an high mountain. He show me Jerusalem, da town dat stay spesho fo God, coming down from God in da sky. 11 Stay awesome, an stay shine! Az cuz God stay dea. Da light from da town shine jalike one jewel stone dat cost plenny, jalike one jaspa stone, an you can see thru um jalike thru crystal. 12 ✡Had one big high wall wit twelve gate, an one angel guy by ery gate. On top da gates stay write da names fo da twelve ohana fo da Israel peopo. 13 Had three gate on da east side, three gate on da north side, three gate on da south side, an three gate on da west side. 14 Da wall fo da big town get twelve big kine stone block fo da foundation. On top get da names fo da twelve guys dat Jesus wen sen all ova fo tell peopo bout God Bebe Sheep Guy.
15 ✡Da angel guy dat talk wit me get one gold kine stick fo measure how long an wide da town, da gate, an da wall. 16 Da town stay jalike one square, same wide an same long. Da angel guy go measure wit da stick how big da town, an he find out was 1,500 mile. Get same wide, one side to da odda, an same high all aroun. 17 He measure da wall, an find out was 216 feet high, jalike how da way da peopo measure um, cuz da angel guy measure um lidat. 18 ✡Dey make da wall from green jaspa kine stone, an da town from solid gold dat look jalike glass dat you can see thru.
19 Da foundation fo da town get all kine jewel stones dat cost plenny all ova.
Da firs foundation get jaspa kine stone,
da secon one blue kine lapis lazuli stone,
da nex one red kine agate stone,
da nex one green kine emerald stone,
20 da nex one white kine onyx stone,
da nex one red kine carnelian stone,
da nex one yellow-green kine peridot stone,
da nex one blue-green kine beryl stone,
da nex one yellow kine topaz stone,
da nex one green kine chrysofrase stone,
da nex one red-orange kine zircon stone,
an da las foundation purple kine amethys stone.
21 Da twelve gate, dass was twelve pearl. Ery gate one big pearl. Da streets inside da big town was solid gold dat look jalike glass dat you can see thru.
22 I neva see one temple inside da town, cuz Da One In Charge, dass Da God Dat Get All Da Powa, an God Bebe Sheep Guy, dey da temple! 23 ✡Da town no need da sun o da moon fo shine on top um, cuz God stay awesome, an God light shine on top um, an God Bebe Sheep Guy jalike da lamp. 24 ✡All da diffren peopos all ova da world goin walk aroun inside da light ova dea. Da kings from all ova da world goin bring all dea awesome stuff inside God big town. 25 ✡Day time dey not eva goin shut da gates fo da town. An you know wat? No mo nite time dea! 26 All da diffren peopos all ova da world goin bring all dea awesome stuff dat cost plenny inside God big town. 27 ✡But da kine peopo dat no can go in front God, dey no can go inside da town. Same ting fo da peopo dat do pilau kine stuff an bulai peopo, dey no can go inside da town. Ony da peopo dat God Bebe Sheep Guy get dea names inside his Book, Da Book Dat Tell Who Get God Kine Life, dey can go inside God big town.
✡ 21:1 21:1: Isa 65:17; 66:22; 2Pet 3:13 ✡ 21:2 21:2 a: Isa 52:1; JShow 3:12; Isa 61:10 ✡ 21:3 21:3: Ezek 37:27; Pries 26:11-12 ✡ 21:4 21:4 a: Isa 25:8; Isa 35:10; 65:19 ✡ 21:6 21:6: Isa 55:1 ✡ 21:7 21:7: 2Sam 7:14; Songs 89:26-27 ✡ 21:10 21:10: Ezek 40:2 ✡ 21:12 21:12: Ezek 48:30-35 ✡ 21:15 21:15: Ezek 40:3 ✡ 21:18 21:18: Isa 54:11-12 ✡ 21:23 21:23: Isa 60:19-20 ✡ 21:24 21:24: Isa 60:3 ✡ 21:25 21:25: Isa 60:11 ✡ 21:27 21:27: Isa 52:1; Ezek 44:9