4
Da Devil Satan Try Presha Jesus
Fo Do Bad Kine Stuffs
(Mark 1:12-13; Luke 4:1-13; Rules Secon Time 6:13; 8:3; Songs 91:11-12)
1 ✡Afta dat, God Spirit take Jesus to da boonies, fo da Devil try presha him fo make um do bad kine stuff. 2 Forty day, forty nite, Jesus pray an he neva eat notting. Afta dat time he stay real hungry. 3 So Satan go by him an presha him. He tell Jesus, “So, wat? You God Boy fo real kine? Den tell dese rocks hea fo come food.”
4 ✡But Jesus tell, “Da Bible tell,
“ ‘No mo nobody dat can live ony wit food,
Gotta lissen eryting God tell,
Fo live fo real kine.’ ”
5 Den da Devil take him to Jerusalem, da town dat stay spesho fo God, an make him go up da big towa on top da temple. 6 ✡Da Devil tell, “So, wat? You God Boy fo real kine? Kay den, go jump down dea, cuz da Bible tell,
“ ‘God goin tell his angel messenja guys fo take kea you.’
“Da Bible tell dis too:
“ ‘Dey goin pick you up an carry you in dea hands,
Fo yoa feets no get bus up on da rocks.’ ”
7 ✡But Jesus tell, “Da Bible tell: ‘God, he Da One In Charge a you. So no try presha him fo make um show proof dat he God.’ ”
8 Den da Devil take him up on top one big mountain, an show him all da diffren countries all ova da world, an how awesome dey stay. 9 Da Devil tell um, “I give you all dis, if you go down an show me plenny respeck.”
10 ✡Jesus tell him, “Beat it awready, Satan! Da Bible befo time tell,
“ ‘Gotta go down on yoa knees
An show plenny respeck to God, Da One In Charge,
An live an work ony fo him.’ ”
11 Den da Devil go way from Jesus, an you know wat? Angel guys from Da One In Charge come an kokua Jesus.
Jesus Start Fo Teach Galilee Side
(Mark 1:14-15; Luke 4:14-15; Isaiah 9:1-2)
12 ✡Dat time, Herod guys wen throw John Da Baptiza guy in prison. Jesus hear dat, an he go Galilee side. 13 ✡He go Nazaret town, an den go from dea, an make house inside Capernaum. Dass one town by da lake side, ova dea Zebulun an Naftali ohana land side. 14 Dis happen jalike da guy Isaiah wen tell, da one dat talk fo God long time befo time:
15 ✡*“Zebulun side, Naftali side,
On top da road to da lake, da odda side Jordan Riva,
Galilee side wea get diffren peopos dat donno God,
16 Da peopo ova dea dat stay inside da dark,
Dey see one big light now.
An all da guys dat stay
In da dark place wea peopo goin mahke,
Da light come fo dem.”
17 ✡Dass wen Jesus start fo teach da peopo. He tell, “You guys gotta come sorry fo all da kine bad stuff you stay do, an no do um no moa, cuz God in da sky stay King hea now.”
Jesus Tell Four Fishamen
Fo Come Wit Him
(Mark 1:16-20; Luke 5:1-11)
18 One time Jesus stay walk by Galilee Lake, an he spock two braddahs, Simon da guy dey call Peter, an his braddah Andrew. Dey stay throw net inside da watta, cuz dey fishamen. 19 He tell um, “Eh, you guys! Go come be my guys! Da way you guys fish fo fish, I goin teach you guys how fo fish fo peopo!” 20 Right den an dea, dey jus leave da nets an go wit him.
21 He go from dea an he spock two odda braddahs, James an his braddah John. Zebedee, dea faddah. Dey inside da boat wit dea faddah, an dey stay fixing da nets. Jesus tell um fo come. 22 Right den an dea da braddahs go way from da boat an dea faddah, an dey go wit Jesus.
Jesus Teach An Make Peopo Come Good
(Matthew 9:35; Luke 6:17-18)
23 ✡Den Jesus go all ova Galilee fo teach inside da Jew churches. He tell da peopo all da Good Kine Stuff bout how can get God fo dea king, an he make all da sick peopo come good from all kine sick. 24 Erybody hear bout him, from dea all ova Syria side. Dey bring all da peopo wit all kine sick by him: erybody dat hurt, an suffa plenny, da peopo dat get bad spirits dat take ova dem, peopo dat shake an roll all ova, an peopo dat no can move. An Jesus make um all come good. 25 Plenny peopo go wit him from Galilee side, from all da Ten Towns, from Jerusalem, from Judea, an from da odda side a da Jordan Riva.
✡ 4:1 4:1: Heb 2:18; 4:15 ✡ 4:4 4:4: Rules2 8:3 ✡ 4:6 4:6: Songs 91:11-12 ✡ 4:7 4:7: Rules2 6:16 ✡ 4:10 4:10: Rules2 6:13 ✡ 4:12 4:12: Matt 14:3; Mark 6:17; Luke 3:19-20 ✡ 4:13 4:13: John 2:12 ✡ 4:15 4:15: Isa 9:1-2 ✡ 4:17 4:17: Matt 3:2 ✡ 4:23 4:23: Matt 9:35; Mark 1:39